title: Regulamentul de punere în aplicare (UE) 2019/2102 al Comisiei din 27 noiembrie 2019 de modificare a Regulamentului de punere în aplicare (UE) 2015/2452 în ceea ce privește publicarea informațiilor utilizate la calcularea ajustării pentru a ține seama de capacitatea impozitelor amânate de a absorbi pierderile (Text cu relevanță pentru SEE)

text:
                  10.12.2019

                  RO

                  Jurnalul Oficial al Uniunii Europene

                  L 318/6

         REGULAMENTUL DE PUNERE ÎN APLICARE (UE) 2019/2102 AL COMISIEI
         din 27 noiembrie 2019
         de modificare a Regulamentului de punere în aplicare (UE) 2015/2452 în ceea ce privește publicarea informațiilor utilizate la calcularea ajustării pentru a ține seama de capacitatea impozitelor amânate de a absorbi pierderile
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (1), în special articolul 56,
         întrucât:

                     (1)

                     Regulamentul delegat (UE) 2019/981 al Comisiei (2) a modificat Regulamentul delegat (UE) 2015/35 al Comisiei (3) pentru a introduce principii suplimentare privind impozitele amânate astfel încât să asigure condiții de concurență echitabile în Uniune. Anumite machete prevăzute în Regulamentul de punere în aplicare (UE) 2015/2452 al Comisiei (4) ar trebui adaptate, ținând seama de modificările respective.

                     (2)

                     Prin urmare, Regulamentul de punere în aplicare (UE) 2015/2452 ar trebui modificat în consecință.

                     (3)

                     Modificările aduse Regulamentului delegat (UE) 2015/35 în ceea ce privește publicarea informațiilor utilizate la calcularea ajustării pentru a ține seama de capacitatea impozitelor amânate de a absorbi pierderile se aplică de la 1 ianuarie 2020. Modificările prevăzute în prezentul regulament sunt efectuate pentru a încorpora cerințele respective în machetele relevante prevăzute în Regulamentul de punere în aplicare (UE) 2015/2452. Prin urmare, prezentul regulament ar trebui să se aplice începând cu aceeași dată.

                     (4)

                     Prezentul regulament se bazează pe proiectul de standarde tehnice de punere în aplicare transmis Comisiei de către Autoritatea Europeană de Asigurări și Pensii Ocupaționale.

                     (5)

                     Autoritatea Europeană de Asigurări și Pensii Ocupaționale a efectuat consultări publice deschise cu privire la proiectul de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul asigurărilor și reasigurărilor, instituit prin articolul 37 din Regulamentul (UE) nr. 1094/2010 al Parlamentului European și al Consiliului (5),

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) 2015/2452 se modifică după cum urmează:

                        1.

                        Anexa I se modifică în conformitate cu anexa I la prezentul regulament.

                        2.

                        Anexa II se modifică în conformitate cu anexa II la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 27 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 335, 17.12.2009, p. 1.

            (2)  Regulamentul delegat (UE) 2019/981 al Comisiei din 8 martie 2019 de modificare a Regulamentului delegat (UE) 2015/35 de completare a Directivei 2009/138/CE a Parlamentului European și a Consiliului privind accesul la activitate și desfășurarea activității de asigurare și de reasigurare (Solvabilitate II) (JO L 161, 18.6.2019, p. 1).

            (3)  Regulamentul delegat (UE) 2015/35 al Comisiei din 10 octombrie 2014 de completare a Directivei 2009/138/CE a Parlamentului European și a Consiliului privind accesul la activitate și desfășurarea activității de asigurare și de reasigurare (Solvabilitate II) (JO L 12, 17.1.2015, p. 1).

            (4)  Regulamentul de punere în aplicare (UE) 2015/2452 al Comisiei din 2 decembrie 2015 de stabilire a standardelor tehnice de punere în aplicare în ceea ce privește procedurile, formatele și machetele raportului privind solvabilitatea și situația financiară, în conformitate cu Directiva 2009/138/CE a Parlamentului European și a Consiliului (JO L 347, 31.12.2015, p. 1285).

            (5)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru asigurări și pensii ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).

            ANEXA I
            Anexa I la Regulamentul de punere în aplicare (UE) 2015/2452 se modifică după cum urmează:

                        1.

                        în macheta S.25.01.21 – Cerința de capital de solvabilitate – pentru întreprinderile care aplică formula standard, se adaugă următoarele tabele:

                                    „Abordarea în ceea ce privește rata de impozitare

                                                Da/Nu

                                                C0109

                                                Abordare bazată pe rata medie de impozitare

                                                R0590

                                    Calcularea capacității impozitelor amânate de a absorbi pierderile

                                                LAC DT

                                                C0130”

                                                LAC DT

                                                R0640

                                                LAC DT justificată prin reluarea datoriilor privind impozitul amânat

                                                R0650

                                                LAC DT justificată prin raportarea la un probabil profit economic impozabil viitor

                                                R0660

                                                LAC DT justificată prin reportare, exercițiul în curs

                                                R0670

                                                LAC DT justificată prin reportare, exercițiile următoare

                                                R0680

                                                LAC DT maximă

                                                R0690

                        2.

                        în macheta S.25.02.21 – Cerința de capital de solvabilitate – pentru întreprinderile care aplică formula standard și modelul intern parțial, se adaugă următoarele tabele:

                                    „Abordarea în ceea ce privește rata de impozitare

                                                Da/Nu

                                                C0109

                                                Abordare bazată pe rata medie de impozitare

                                                R0590

                                    Calcularea capacității impozitelor amânate de a absorbi pierderile

                                                LAC DT

                                                C0130”

                                                Cuantumul/estimarea LAC DT

                                                R0640

                                                Cuantumul/estimarea LAC DT justificată prin reluarea datoriilor privind impozitul amânat

                                                R0650

                                                Cuantumul/estimarea LAC DT justificată prin raportarea la un probabil profit economic impozabil viitor

                                                R0660

                                                Cuantumul/estimarea LAC DT justificată prin reportare, exercițiul în curs

                                                R0670

                                                Cuantumul/estimarea LAC DT justificată prin reportare, exercițiile următoare

                                                R0680

                                                Cuantumul/estimarea LAC DT maxime

                                                R0690

                        3.

                        în macheta S.25.03.21 – Cerința de capital de solvabilitate – pentru întreprinderile care aplică modele interne integrale, se adaugă următoarele tabele:

                                    „Abordarea în ceea ce privește rata de impozitare

                                                Da/Nu

                                                C0109

                                                Abordare bazată pe rata medie de impozitare

                                                R0590

                                    Calcularea capacității impozitelor amânate de a absorbi pierderile

                                                LAC DT

                                                C0130”

                                                Cuantumul/estimarea LAC DT

                                                R0640

                                                Cuantumul/estimarea LAC DT justificată prin reluarea datoriilor privind impozitul amânat

                                                R0650

                                                Cuantumul/estimarea LAC DT justificată prin raportarea la un probabil profit economic impozabil viitor

                                                R0660

                                                Cuantumul/estimarea LAC DT justificată prin reportare, exercițiul în curs

                                                R0670

                                                Cuantumul/estimarea LAC DT justificată prin reportare, exercițiile următoare

                                                R0680

                                                Cuantumul/estimarea LAC DT maxime

                                                R0690

            ANEXA II
            Anexa II la Regulamentul de punere în aplicare (UE) 2015/2452 se modifică după cum urmează:

                        1.

                        în secțiunea „S.25.01 – Cerința de capital de solvabilitate – pentru întreprinderile care aplică formula standard”, se adaugă următoarele rânduri în tabel:

                                    „Abordarea în ceea ce privește rata de impozitare

                                    R0590/C0109

                                    Abordare bazată pe rata medie de impozitare

                                    Trebuie utilizată una dintre opțiunile din următoarea listă închisă:
                                    1 – Da
                                    2 – Nu
                                    3 – Nu se aplică deoarece nu se utilizează LAC DT (în cazul de față, nu se aplică R0640 – R0690)
                                    A se vedea Orientările EIOPA referitoare la capacitatea rezervelor tehnice și a impozitelor amânate de a absorbi pierderile (EIOPA-BoS-14/177)  (*1)

                                       Calcularea ajustării realizate pentru a se ține seama de capacitatea impozitelor amânate de a absorbi pierderile

                                    R0640/C0130

                                    LAC DT

                                    Cuantumul capacității impozitelor amânate de a absorbi pierderile, astfel cum este definită la articolul 207 din Regulamentul delegat (UE) 2015/35. Cuantumul LAC din această celulă ar trebui să fie același cu valoarea din celula R0150/C0100 din S.25.01.

                                    R0650/C0130

                                    LAC DT justificată prin reluarea datoriilor privind impozitul amânat

                                    Cuantumul capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin reluarea datoriilor privind impozitul amânat

                                    R0660/C0130

                                    LAC DT justificată prin raportarea la un probabil profit economic impozabil viitor

                                    Cuantumul capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin raportarea la un probabil profit economic impozabil viitor

                                    R0670/C0130

                                    LAC DT justificată prin reportare, exercițiul în curs

                                    Cuantumul capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin profiturile realizate în exercițiile anterioare. Cuantumul pierderilor alocate exercițiului următor.

                                    R0680/C0130

                                    LAC DT justificată prin reportare, exercițiile următoare

                                    Cuantumul capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin profiturile realizate în exercițiile anterioare. Cuantumul pierderilor alocate exercițiilor ulterioare exercițiului următor.

                                    R0690/C0130

                                    LAC DT maximă

                                    Cuantumul maxim aferent LAC DT care ar putea fi pus la dispoziție, înaintea evaluării posibilității de a utiliza creșterea creanțelor nete privind impozitul amânat în scopul ajustării, astfel cum se prevede la articolul 207 alineatul (2) din Regulamentul delegat (UE) 2015/35

                        2.

                        în secțiunea „S.25.02 – Cerința de capital de solvabilitate – pentru întreprinderile care aplică formula standard și modelul intern parțial”, se adaugă următoarele rânduri în tabel:

                                    „Abordarea în ceea ce privește rata de impozitare

                                    R0590/C0109

                                    Abordare bazată pe rata medie de impozitare

                                    Trebuie utilizată una dintre opțiunile din următoarea listă închisă:
                                    1 – Da
                                    2 – Nu
                                    3 – Nu se aplică deoarece nu se utilizează LAC DT (în cazul de față, nu se aplică R0640 – R0690)
                                    A se vedea Orientările EIOPA referitoare la capacitatea rezervelor tehnice și a impozitelor amânate de a absorbi pierderile (EIOPA-BoS-14/177)

                                       Calcularea ajustării realizate pentru a se ține seama de capacitatea impozitelor amânate de a absorbi pierderile

                                    R0640/C0130

                                    Cuantumul/estimarea LAC DT

                                    Cuantumul/estimarea capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35. Cuantumul LAC din această celulă ar trebui să fie același cu valoarea din celula R0310/C0100 din S.25.02.

                                    R0650/C0130

                                    Cuantumul/estimarea LAC DT justificată prin reluarea datoriilor privind impozitul amânat

                                    Cuantumul/estimarea capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin reluarea datoriilor privind impozitul amânat

                                    R0660/C0130

                                    Cuantumul/estimarea LAC DT justificată prin raportarea la un probabil profit economic impozabil viitor

                                    Cuantumul/estimarea capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin raportarea la un probabil profit economic impozabil viitor

                                    R0670/C0130

                                    Cuantumul/estimarea LAC DT justificată prin reportare, exercițiul în curs

                                    Cuantumul capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin profiturile realizate în exercițiile anterioare. Cuantumul pierderilor alocate exercițiului următor.

                                    R0680/C0130

                                    Cuantumul/estimarea LAC DT justificată prin reportare, exercițiile următoare

                                    Cuantumul capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin profiturile realizate în exercițiile anterioare. Cuantumul pierderilor alocate exercițiilor ulterioare exercițiului următor.

                                    R0690/C0130

                                    Cuantumul/estimarea LAC DT maxime

                                    Cuantumul maxim aferent capacității impozitelor amânate de a absorbi pierderile care ar putea fi pus la dispoziție, înaintea evaluării posibilității de a utiliza creșterea creanțelor nete privind impozitul amânat în scopul ajustării, astfel cum se prevede la articolul 207 alineatul (2) din Regulamentul delegat (UE) 2015/35.”

                        3.

                        în secțiunea „S.25.03 – Cerința de capital de solvabilitate – pentru grupurile care aplică modelul intern integral”, se adaugă următoarele rânduri în tabel:

                                    „R0590/C0109

                                    Abordare bazată pe rata medie de impozitare

                                    Trebuie utilizată una dintre opțiunile din următoarea listă închisă:
                                    1 – Da
                                    2 – Nu
                                    3 – Nu se aplică deoarece nu se utilizează LAC DT (în cazul de față, nu se aplică R0640 – R0690)
                                    A se vedea Orientările EIOPA referitoare la capacitatea rezervelor tehnice și a impozitelor amânate de a absorbi pierderile (EIOPA-BoS-14/177)

                                       Calcularea ajustării realizate pentru a se ține seama de capacitatea impozitelor amânate de a absorbi pierderile

                                    R0640/C0130

                                    Cuantumul/estimarea LAC DT

                                    Cuantumul/estimarea capacității impozitelor amânate de a absorbi pierderile, astfel cum este definită la articolul 207 din Regulamentul delegat (UE) 2015/35. Cuantumul LAC din această celulă ar trebui să fie același cu valoarea din celula R0310/C0100 din S.25.02.

                                    R0650/C0130

                                    Cuantumul/estimarea LAC DT justificată prin reluarea datoriilor privind impozitul amânat

                                    Cuantumul/estimarea capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin reluarea datoriilor privind impozitul amânat

                                    R0660/C0130

                                    Cuantumul/estimarea LAC DT justificată prin raportarea la un probabil profit economic impozabil viitor

                                    Cuantumul/estimarea capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin raportarea la un probabil profit economic impozabil viitor

                                    R0670/C0130

                                    Cuantumul/estimarea LAC DT justificată prin reportare, exercițiul în curs

                                    Cuantumul capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin profiturile realizate în exercițiile anterioare. Cuantumul pierderilor alocate exercițiului următor.

                                    R0680/C0130

                                    Cuantumul/estimarea LAC DT justificată prin reportare, exercițiile următoare

                                    Cuantumul capacității impozitelor amânate de a absorbi pierderile, calculată în conformitate cu articolul 207 din Regulamentul delegat (UE) 2015/35, justificată prin profiturile realizate în exercițiile anterioare. Cuantumul pierderilor alocate exercițiilor ulterioare exercițiului următor.

                                    R0690/C0130

                                    Cuantumul/estimarea LAC DT maxime

                                    Cuantumul maxim aferent capacității impozitelor amânate de a absorbi pierderile care ar putea fi pus la dispoziție, înaintea evaluării posibilității de a utiliza creșterea creanțelor nete privind impozitul amânat în scopul ajustării, astfel cum se prevede la articolul 207 alineatul (2) din Regulamentul delegat (UE) 2015/35”

               (*1)  Orientările EIOPA-BoS-14/177din 2 februarie 2015 referitoare la capacitatea rezervelor tehnice și a impozitelor amânate de a absorbi pierderile (https://eiopa.europa.eu/publications/eiopa-guidelines/guidelines-on-the-loss-absorbing-capacity-of-technical-provisions-and-deferred-taxes).”;


title: Regulamentul de punere în aplicare (UE) 2019/2165 al Comisiei din 17 decembrie 2019 de autorizare a modificării specificațiilor alimentului nou ulei din semințe de coriandru din Coriandrum sativum în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE)

text:
                  18.12.2019

                  RO

                  Jurnalul Oficial al Uniunii Europene

                  L 328/81

         REGULAMENTUL DE PUNERE ÎN APLICARE (UE) 2019/2165 AL COMISIEI
         din 17 decembrie 2019
         de autorizare a modificării specificațiilor alimentului nou ulei din semințe de coriandru din Coriandrum sativum în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2) prin care a fost stabilită o listă a Uniunii conținând alimentele noi autorizate.

                     (3)

                     În temeiul articolului 12 din Regulamentul (UE) 2015/2283, Comisia trebuie să decidă cu privire la autorizarea și introducerea pe piața Uniunii a unui aliment nou, precum și cu privire la actualizarea listei Uniunii.

                     (4)

                     Decizia de punere în aplicare 2014/155/UE a Comisiei (3) a autorizat, în conformitate cu Regulamentul (CE) nr. 258/97 al Parlamentului European și al Consiliului (4), introducerea pe piață a uleiului din semințe de coriandru din Coriandrum sativum ca ingredient alimentar nou destinat utilizării în suplimentele alimentare.

                     (5)

                     La 2 iulie 2019, societatea Ovalie Innovation (denumită în continuare „solicitantul”) a înaintat Comisiei o cerere de modificare a specificațiilor uleiului din semințe de coriandru din Coriandrum sativum în sensul articolului 10 alineatul (1) din Regulamentul (UE) 2015/2283. Cererea a avut ca obiect reducerea nivelului minim al acidului oleic de la valoarea actuală de 8,0 %, la 7,0 %.

                     (6)

                     Solicitantul a justificat cererea prin faptul că modificarea este necesară pentru a reflecta variația naturală a nivelurilor de acid oleic observate în planta Coriandrum sativum.

                     (7)

                     Comisia consideră că nu este necesară efectuarea unei evaluări a siguranței în cazul cererii actuale de către Autoritatea Europeană pentru Siguranța Alimentară (denumită în continuare „autoritatea”), în conformitate cu articolul 10 alineatul (3) din Regulamentul (UE) 2015/2283. Acidul oleic reprezintă principala componentă naturală a uleiului de măsline. De asemenea, este prezent, în mod natural, la niveluri identice cu nivelurile propuse pentru alimentul nou, într-o serie de alte produse alimentare de bază cu un istoric îndelungat de consum.

                     (8)

                     Modificarea propusă a nivelurilor de acid oleic din uleiul din semințe de coriandru din Coriandrum sativum nu modifică concluziile evaluării siguranței efectuate de autoritate (5), care a sprijinit autorizarea acestuia prin Decizia de punere în aplicare 2014/155/UE. Prin urmare, este adecvat să se modifice specificațiile alimentului nou „ulei din semințe de coriandru din Coriandrum sativum” la nivelul propus pentru acidul oleic.

                     (9)

                     Informațiile furnizate în cerere oferă suficiente argumente pentru a stabili conformitatea modificărilor propuse ale specificațiilor alimentului nou „ulei din semințe de coriandru din Coriandrum sativum” cu articolul 12 din Regulamentul (UE) 2015/2283.

                     (10)

                     Prin urmare, anexa la Regulamentul de punere în aplicare (UE) 2017/2470 ar trebui modificată în consecință.

                     (11)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Lista cu alimente noi autorizate a Uniunii, astfel cum este prevăzută la articolul 6 din Regulamentul (UE) 2015/2283 și inclusă în Regulamentul de punere în aplicare (UE) 2017/2470, referitoare la alimentul nou ulei din semințe de coriandru din Coriandrum sativum, se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 decembrie 2019.

                  Pentru Comisie

                  Președintele

               Ursula VON DER LEYEN

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Decizia de punere în aplicare 2014/155/UE a Comisiei din 19 martie 2014 de autorizare a introducerii pe piață a uleiului din semințe de coriandru ca ingredient alimentar nou conform Regulamentului (CE) nr. 258/97 al Parlamentului European și al Consiliului (JO L 85, 21.3.2014, p. 13).

            (4)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).

            (5)  EFSA Journal 2013;11(10):3422.

            ANEXĂ
            În anexa la Regulamentul de punere în aplicare (UE) 2017/2470, rubrica „Ulei din semințe de coriandru din Coriandrum sativum” din tabelul 2 (Specificații) se înlocuiește cu următorul text:

                        ‘Alimente noi autorizate

                        Specificații

                        „Ulei din semințe de coriandru din Coriandrum sativum

                           Descriere/definiție:

                        Uleiul din semințe de coriandru este un ulei care conține gliceride ale acizilor grași, obținut din semințe de coriandru, Coriandrum sativum L.
                        De culoare ușor gălbuie, gust fad
                        Nr. CAS: 8008-52-4
                        Compoziția acizilor grași:
                        Acid palmitic (C16:0): 2-5 %
                        Acid stearic (C18:0): < 1,5 %
                        Acid petroselinic [cis-C18:1(n-12)]: 60-75 %
                        Acid oleic [cis-C18:1(n-9)]: 7-15 %
                        Acid linoleic (C18:2): 12-19 %
                        Acid α-linolenic (C18:3): < 1,0 %
                        Acizi grași trans: ≤ 1,0 %

                           Puritate:

                        Indice de refracție (20 °C): 1,466-1,474
                        Indice de aciditate: ≤ 2,5 mg KOH/g
                        Indice de peroxid (IP): ≤ 5,0 meq/kg
                        Indice de iod: 88-110 unități
                        Indice de saponificare: 179-200 mg KOH/g
                        Substanță nesaponificabilă: ≤ 15 g/kg”’.


title: Regulamentul de punere în aplicare (UE) 2020/145 al Comisiei din 3 februarie 2020 de modificare a Regulamentului de punere în aplicare (UE) nr. 433/2012 de stabilire a normelor de aplicare a Regulamentului (UE) nr. 1236/2010 al Parlamentului European și al Consiliului în ceea ce privește transmiterea rapoartelor și informațiilor către Comisia pentru pescuit în Atlanticul de Nord-Est

text:
                  4.2.2020

                  RO

                  Jurnalul Oficial al Uniunii Europene

                  L 31/1

         REGULAMENTUL DE PUNERE ÎN APLICARE (UE) 2020/145 AL COMISIEI
         din 3 februarie 2020
         de modificare a Regulamentului de punere în aplicare (UE) nr. 433/2012 de stabilire a normelor de aplicare a Regulamentului (UE) nr. 1236/2010 al Parlamentului European și al Consiliului în ceea ce privește transmiterea rapoartelor și informațiilor către Comisia pentru pescuit în Atlanticul de Nord-Est
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1236/2010 al Parlamentului European și al Consiliului din 15 decembrie 2010 de stabilire a unui sistem de control și de asigurare a respectării aplicabil în zona reglementată de Convenția privind viitoarea cooperare multilaterală pentru pescuit în Atlanticul de Nord-Est și de abrogare a Regulamentului (CE) nr. 2791/1999 al Consiliului (1), în special articolele 9 și 11,
         întrucât:

                     (1)

                     Regulamentul (UE) nr. 1236/2010 stabilește anumite măsuri specifice de control pentru monitorizarea activităților de pescuit ale Uniunii în zona reglementată de Comisia pentru pescuit în Atlanticul de Nord-Est (CPANE). Normele de aplicare ale Regulamentului (UE) nr. 1236/2010 sunt stabilite în Regulamentul de punere în aplicare (UE) nr. 433/2012 al Comisiei (2).

                     (2)

                     În conformitate cu articolul 12 alineatul (2) din Regulamentul (UE) nr. 1236/2010, statele membre trebuie să se asigure că rapoartele și informațiile transmise secretariatului CPANE respectă formatele pentru schimbul de date și sistemele de comunicare a datelor stabilite în temeiul articolului 16 din Regulamentul de punere în aplicare (UE) nr. 433/2012.

                     (3)

                     Cu ocazia reuniunii sale anuale din 2018, CPANE a ajuns la un acord cu privire la un nou sistem electronic de raportare pentru comunicarea datelor între părțile contractante și secretariatul CPANE bazat pe standardul UN/FLUX (3). CPANE a decis că Uniunea Europeană va fi prima parte contractantă la CPANE care va pune în aplicare noul sistem electronic de raportare. Odată ce Comisia informează secretariatul CPANE că este pregătită să înceapă punerea în aplicare a noului sistem de raportare, iar CPANE a stabilit că pregătirile tehnice pentru utilizarea standardului UN/FLUX sunt finalizate, CPANE va decide data de la care noul standard devine aplicabil pentru schimburile de date. Noul sistem de raportare va fi utilizat pentru prima dată între UE și secretariatul CPANE, iar alte părți contractante vor trebui să pună în aplicare sistemul cel târziu în termen de doi ani de la intrarea lui în vigoare.

                     (4)

                     Punerea în aplicare a noului sistem electronic de raportare necesită lucrări pregătitoare la nivelul Comisiei și al statelor membre. Prin urmare, pentru a se evita întârzierile nejustificate în punerea în aplicare a noului sistem de raportare, este necesar să se definească data de la care statele membre în cauză trebuie să fie în măsură să pună în aplicare noile formate pentru schimburile de date și noile sisteme de comunicare a datelor.

                     (5)

                     Comisia va comunica statelor membre data de începere a perioadei de punere în aplicare a noului sistem electronic de raportare, odată ce CPANE va lua o decizie în acest sens.

                     (6)

                     Prin urmare, este necesar ca Regulamentul de punere în aplicare (UE) nr. 433/2012 să fie modificat.

                     (7)

                     Măsurile prevăzute de prezentul regulament sunt conforme cu avizul Comitetului pentru pescuit și acvacultură,

               ADOPTĂ PREZENTUL REGULAMENT:

            Articolul 1
            Articolul 16 din Regulamentul de punere în aplicare (UE) nr. 433/2012 se înlocuiește cu următorul text:

                  „Articolul 16

                  Comunicarea către secretariatul CPANE

                     (1)   Formatele pentru schimburile de date și sistemele de comunicare a datelor menționate la articolul 12 alineatul (2) din Regulamentul (UE) nr. 1236/2010, care se utilizează pentru transmiterea rapoartelor și informațiilor către secretariatul CPANE, continuă să respecte normele stabilite în anexa X la prezentul regulament până la data menționată la alineatul (3); codurile corespunzătoare care trebuie utilizate în comunicarea cu secretariatul CPANE sunt prevăzute în anexa XI.

                     (2)   Statele membre trebuie să finalizeze, până la 1 noiembrie 2020, toate pregătirile tehnice necesare care să permită utilizarea următoarelor formate pentru schimburile de date și a următoarelor sisteme de comunicare a datelor pentru transmiterea rapoartelor și a informațiilor către secretariatul CPANE:

                                 (a)

                                 pentru a face schimb de date din jurnalul de pescuit, de date privind notificarea prealabilă, de date din declarația de transbordare și de date din declarația de debarcare, formatul este schema XML pentru domeniul Activitate de pescuit bazată pe standardul UN/FLUX P1000-3. Schimbul de date trebuie să respecte documentul de punere în aplicare a activităților de pescuit FLUX adoptat de CPANE;

                                 (b)

                                 pentru a raporta datele din sistemul de monitorizare a navelor, formatul trebuie să fie schema XML pentru domeniul Poziția navei bazată pe standardul UN/FLUX P1000-7. Schimbul de date trebuie să respecte documentul de punere în aplicare a poziție navei FLUX adoptat de CPANE.

                     (3)   Statele membre utilizează formatele pentru schimbul de date și sistemele de comunicare a datelor menționate la alineatul (2) începând cu data care urmează să fie comunicată de Comisie în urma deciziei adoptate în acest sens de către CPANE. Schimburile de date trebuie să respecte documentele de punere în aplicare FLUX adoptate de CPANE.

                     (4)   Prin derogare de la alineatele (1) și (3), statele membre pot utiliza formatul pentru schimburile de date menționat la alineatul (2) litera (b) pentru a raporta datele din sistemul de monitorizare a navelor încă de la intrarea în vigoare a prezentului regulament. Statele membre trebuie să comunice Comisiei data de la care va fi utilizat noul format pentru schimburile de date.”

            Articolul 2
            Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 348, 31.12.2010, p. 17.

            (2)  Regulamentul de punere în aplicare (UE) nr. 433/2012 al Comisiei din 23 mai 2012 de stabilire a normelor de aplicare a Regulamentului (UE) nr. 1236/2010 al Parlamentului European și al Consiliului de stabilire a unui sistem de control și de asigurare a respectării aplicabil în zona reglementată de Convenția privind viitoarea cooperare multilaterală pentru pescuit în Atlanticul de Nord-Est (JO L 136, 25.5.2012, p. 41).

            (3)  Raport privind cea de a 37-a reuniune anuală a CPANE (13-16 noiembrie 2018), punctul 12.7.


title: Regulamentul de Punere în Aplicare (UE) 2020/147 al Comisiei din 3 februarie 2020 privind autorizarea preparatului de Saccharomyces cerevisiae CNCM I-4407 ca aditiv furajer pentru purceii înțărcați, pentru scroafe (în vederea obținerii unui beneficiu pentru purceii de lapte) și pentru vacile de lapte și de modificare a Regulamentelor (CE) nr. 2148/2004, (CE) nr. 1288/2004 și (CE) nr. 1811/2005 (titularul autorizației: S.I. Lesaffre) (Text cu relevanță pentru SEE)

text:
                  4.2.2020

                  RO

                  Jurnalul Oficial al Uniunii Europene

                  L 31/7

         REGULAMENTUL DE PUNERE ÎN APLICARE (UE) 2020/147 AL COMISIEI
         din 3 februarie 2020
         privind autorizarea preparatului de Saccharomyces cerevisiae CNCM I-4407 ca aditiv furajer pentru purceii înțărcați, pentru scroafe (în vederea obținerii unui beneficiu pentru purceii de lapte) și pentru vacile de lapte și de modificare a Regulamentelor (CE) nr. 2148/2004, (CE) nr. 1288/2004 și (CE) nr. 1811/2005 (titularul autorizației: S.I. Lesaffre)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații.

                     (2)

                     La articolul 10 alineatul (2) din Regulamentul (CE) nr. 1831/2003 se prevede reevaluarea aditivilor autorizați în temeiul Directivei 70/524/CEE a Consiliului (2).

                     (3)

                     Preparatul de Saccharomyces cerevisiae CNCM I-4407 (anterior numit Saccharomyces cerevisiae NCYC Sc 47) a fost autorizat fără limită de timp în conformitate cu Directiva 70/524/CEE ca aditiv pentru hrana purceilor înțărcați prin Regulamentul (CE) nr. 2148/2004 al Comisiei (3), pentru hrana scroafelor prin Regulamentul (CE) nr. 1288/2004 al Comisiei (4) și pentru hrana vacilor de lapte prin Regulamentul (CE) nr. 1811/2005 al Comisiei (5). Preparatul respectiv a fost ulterior înscris în Registrul aditivilor pentru hrana animalelor ca produs existent, în conformitate cu articolul 10 alineatul (1) din Regulamentul (CE) nr. 1831/2003.

                     (4)

                     În conformitate cu articolul 10 alineatul (2) din Regulamentul (CE) nr. 1831/2003, a fost depusă o cerere pentru reevaluarea preparatului de Saccharomyces cerevisiae CNCM I-4407 (anterior denumit Saccharomyces cerevisiae NCYC Sc 47) ca aditiv furajer pentru purcei înțărcați, scroafe și vaci de lapte. Solicitantul a cerut ca aditivul respectiv să fie clasificat în categoria „aditivi zootehnici”. Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                     (5)

                     Autoritatea Europeană pentru Siguranța Alimentelor (denumită în continuare „autoritatea”) a concluzionat în avizul său din 22 ianuarie 2019 (6) că, în condițiile propuse de utilizare, preparatul de Saccharomyces cerevisiae CNCM I-4407 nu are efecte adverse asupra sănătății animale, sănătății umane sau mediului. Autoritatea a considerat că aditivul are potențialul de a îmbunătăți parametrii de performanță la purceii înțărcați și la scroafe în vederea obținerii unui beneficiu pentru purceii de lapte. De asemenea, autoritatea a concluzionat că aditivul a demonstrat un efect pozitiv asupra performanței vacilor de lapte în două studii. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul privind metoda analitică a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (6)

                     Deoarece aditivul a demonstrat deja capacitatea de a îmbunătăți parametrii de performanță la alte rumegătoare de lapte, și anume la caprele de lapte, la oile de lapte și la bivolițele de lapte, s-a considerat, pe baza rezultatelor celor două studii in vivo prezentate, că sunt îndeplinite condițiile pentru demonstrarea eficacității pentru vacile de lapte.

                     (7)

                     Evaluarea preparatului de Saccharomyces cerevisiae CNCM I-4407 arată faptul că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. Prin urmare, utilizarea acestui preparat ar trebui să fie autorizată, conform anexei la prezentul regulament.

                     (8)

                     Ca urmare a acordării unei noi autorizații în temeiul Regulamentului (CE) nr. 1831/2003, Regulamentele (CE) nr. 2148/2004, (CE) nr. 1288/2004 și (CE) nr. 1811/2005 trebuie să fie modificate în consecință.

                     (9)

                     Întrucât niciun motiv de siguranță nu impune aplicarea imediată a modificărilor condițiilor de autorizare, este oportun să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

                     (10)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Preparatul specificat în anexă, aparținând categoriei de aditivi „aditivi zootehnici” și grupei funcționale „stabilizatori ai florei intestinale”, se autorizează ca aditiv în hrana animalelor sub rezerva îndeplinirii condițiilor menționate în anexa respectivă.

            Articolul 2
            În anexa II la Regulamentul (CE) nr. 2148/2004, se elimină rubrica E 1702 privind Saccharomyces cerevisiae NCYC Sc 47.

            Articolul 3
            În anexa I la Regulamentul (CE) nr. 1288/2004, se elimină rubrica E 1702 privind Saccharomyces cerevisiae NCYC Sc 47.

            Articolul 4
            În anexa III la Regulamentul (CE) nr. 1811/2005, se elimină rubrica E 1702 privind Saccharomyces cerevisiae NCYC Sc 47.

            Articolul 5
            Preparatul specificat în anexă și hrana pentru animale care îl conține, care sunt produse și etichetate înainte de 24 august 2020 în conformitate cu normele aplicabile înainte de 24 februarie 2020, pot continua să fie introduse pe piață și utilizate până la epuizarea stocurilor existente.

            Articolul 6
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

            (3)  Regulamentul (CE) nr. 2148/2004 al Comisiei din 16 decembrie 2004 privind autorizarea permanentă sau provizorie a unor aditivi și autorizarea unor noi utilizări în hrana animalelor ale unui aditiv deja autorizat (JO L 370, 17.12.2004, p. 24).

            (4)  Regulamentul (CE) nr. 1288/2004 al Comisiei din 14 iulie 2004 privind autorizarea permanentă a anumitor aditivi în hrana animalelor și autorizarea provizorie a unei noi utilizări în hrana animalelor a unui aditiv deja autorizat (JO L 243, 15.7.2004, p. 10).

            (5)  Regulamentul (CE) nr. 1811/2005 al Comisiei din 4 noiembrie 2005 privind autorizarea provizorie sau permanentă în hrana pentru animale a unor aditivi și autorizarea provizorie în hrana pentru animale a unei noi utilizări a unui aditiv deja autorizat (JO L 291, 5.11.2005, p. 12).

            (6)  EFSA Journal 2019; 17(3):5600.

            ANEXĂ

                        Numărul de identificare al aditivului

                        Numele titularului autorizației

                        Aditiv

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        CFU/kg de hrană completă pentru animale cu un conținut de umiditate de 12 %

                           Categoria aditivilor zootehnici. Grup funcțional: stabilizatori ai florei intestinale

                        4b1702

                        S.I. Lesaffre

                           Saccharomyces cerevisiae CNCM I-4407

                           Compoziția aditivului

                        Preparat de Saccharomyces cerevisiae CNCM I-4407 conținând minimum
                        5 × 109 CFU/g de aditiv
                        Stare solidă

                           Caracterizarea substanței active

                        Celule viabile de Saccharomyces cerevisiae CNCM I-4407

                           Metoda analitică
                            (1)

                        Enumerare: pentru metoda turnării pe placă utilizând agar care conține cloramfenicol, glucoză și extract de drojdie (EN 15789:2009).
                        Identificare: metoda reacției în lanț a polimerazei (PCR) CEN/TS 15790:2008.

                        Purcei (înțărcați)
                        Scroafe

                        —

                        5 × 109

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Aditivul se utilizează în hrana scroafelor în vederea obținerii unui beneficiu pentru purceii de lapte.

                                    3.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea acestora. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție respiratorie.

                        24.2.2030

                        Vaci de lapte

                        4 × 108

               (1)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2020/160 al Comisiei din 5 februarie 2020 privind autorizarea preparatului de ulei de oregano, ulei de chimion, carvacrol, salicilat de metil și L-mentol ca aditiv pentru hrana purceilor înțărcați (titularul autorizației: Biomin GmbH) (Text cu relevanță pentru SEE)

text:
                  6.2.2020

                  RO

                  Jurnalul Oficial al Uniunii Europene

                  L 34/25

         REGULAMENTUL DE PUNERE ÎN APLICARE (UE) 2020/160 AL COMISIEI
         din 5 februarie 2020
         privind autorizarea preparatului de ulei de oregano, ulei de chimion, carvacrol, salicilat de metil și L-mentol ca aditiv pentru hrana purceilor înțărcați (titularul autorizației: Biomin GmbH)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, a fost depusă o cerere de autorizare a unui preparat de ulei de oregano, ulei de chimion, carvacrol, salicilat de metil și L-mentol. Această cerere a fost însoțită de informațiile și documentele necesare prevăzute la articolul 7 alineatul (3) din regulamentul respectiv.

                     (3)

                     Cererea respectivă se referă la autorizarea preparatului de ulei de oregano, ulei de chimion, carvacrol, salicilat de metil și L-mentol ca aditiv pentru hrana purceilor înțărcați, urmând să fie clasificat în categoria „aditivi zootehnici”.

                     (4)

                     Autoritatea Europeană pentru Siguranța Alimentară („autoritatea”) a concluzionat, în avizul ei din 2 aprilie 2019 (2), că, în condițiile de utilizare propuse, preparatul de ulei de oregano, ulei de chimion, carvacrol, salicilat de metil și L-mentol nu are efecte adverse asupra sănătății animalelor, a sănătății umane sau asupra mediului. Autoritatea a concluzionat, de asemenea, că expunerea utilizatorilor prin inhalare este puțin probabilă și că nu s-a putut formula nicio concluzie cu privire la sensibilizarea pielii sau a ochilor. Prin urmare, Comisia consideră că trebuie luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. Autoritatea a concluzionat că aditivul are potențialul de a fi eficace în îmbunătățirea performanțelor zootehnice. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul privind metoda de analiză a aditivului destinat hranei pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea preparatului de ulei de oregano, ulei de chimion, carvacrol, salicilat de metil și L-mentol arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv trebuie autorizată, astfel cum se specifică în anexa la prezentul regulament.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Preparatul cu specificațiile din anexă, aparținând categoriei „aditivi zootehnici” și grupei funcționale „alți aditivi zootehnici”, se autorizează ca aditiv destinat hranei pentru animale în condițiile stabilite în anexa respectivă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  EFSA Journal 2019;17(4):5688.

            ANEXĂ

                        Numărul de identificare al aditivului

                        Numele titularului autorizației

                        Aditiv

                        Compoziția, formula chimică, descrierea, metoda de analiză

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg de aditiv/kg de hrană completă pentru animale, cu un conținut de umiditate de 12 %

                           Categoria aditivilor zootehnici. Grupa funcțională: alți aditivi zootehnici (îmbunătățirea performanțelor zootehnice).

                        4d19

                        Biomin GmbH

                        Ulei de oregano, ulei de chimion, carvacrol, salicilat de metil și L-mentol

                           Compoziția aditivului

                        Preparat de:

                                    —

                                    uleiuri esențiale de oregano (Origanum vulgare L.) (60-80 mg/g) și semințe de chimion (Carum carvi L.) (5-10 mg/g),

                                    —

                                    carvacrol (60-80mg/g), salicilat de metil (10-40 mg/g) și L-mentol (30-55 mg/g)

                              Formă solidă

                        Purcei înțărcați

                        -

                        75

                        125

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipament de protecție individuală, inclusiv cu echipamente de protecție cutanată și oculară.

                        26 februarie 2030

                           Caracterizarea substanței active:

                        Ulei de oregano (Origanum vulgare L.) (Număr CAS: 8007-11-2) cu un conținut de linalool de 1,8-16 mg/g;
                        Ulei din semințe de chimion (Carum carvi L.) (Număr CAS: 8000-42-8) cu un conținut de D-carvonă de 2,5-6,5 mg/g;
                        Ulei de carvacrol (Numărul CAS: 499-75-2) ≥ 99 % cu un conținut de carvacrol de 95-140 mg/g (din oregano și carvacrol pur);
                        Salicilat de metil (Număr CAS: 119-36-8;
                        L-mentol (Număr CAS: 2216-51-8).

                           Metoda de analiză
                            (1)

                        Cuantificarea substanțelor active din aditivul destinat hranei pentru animale: cromatografie în fază gazoasă cuplată cu detecție cu ionizare în flacără (GC-FID)

               (1)  Detaliile metodelor de analiză sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2020/463 al Comisiei din 24 martie 2020 de înregistrare a unei denumiri în Registrul denumirilor de origine protejate și al indicațiilor geografice protejate [„Kiwi de Corse” (IGP)]

text:
                  31.3.2020

                  RO

                  Jurnalul Oficial al Uniunii Europene

                  L 98/1

         REGULAMENTUL DE PUNERE ÎN APLICARE (UE) 2020/463 AL COMISIEI
         din 24 martie 2020
         de înregistrare a unei denumiri în Registrul denumirilor de origine protejate și al indicațiilor geografice protejate [„Kiwi de Corse” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Kiwi de Corse”, depusă de Franța, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Kiwi de Corse” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Kiwi de Corse” (IGP).
            Denumirea menționată la primul paragraf identifică un produs din clasa 1.6. Fructe, legume și cereale, proaspete sau prelucrate, din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 martie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 403, 29.11.2019, p. 74.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2020/466 al Comisiei din 30 martie 2020 privind măsurile temporare de limitare a riscurilor pentru sănătatea umană, a animalelor și a plantelor și pentru bunăstarea animalelor în timpul anumitor perturbări grave ale sistemelor de control ale statelor membre determinate de boala cauzată de noul coronavirus (COVID-19) (Text cu relevanță pentru SEE)

text:
                  31.3.2020

                  RO

                  Jurnalul Oficial al Uniunii Europene

                  L 98/30

         REGULAMENTUL DE PUNERE ÎN APLICARE (UE) 2020/466 AL COMISIEI
         din 30 martie 2020
         privind măsurile temporare de limitare a riscurilor pentru sănătatea umană, a animalelor și a plantelor și pentru bunăstarea animalelor în timpul anumitor perturbări grave ale sistemelor de control ale statelor membre determinate de boala cauzată de noul coronavirus (COVID-19)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 141 alineatul (1),
         întrucât:

                     (1)

                     Regulamentul (UE) 2017/625 stabilește norme privind, printre altele, efectuarea controalelor oficiale și a altor activități oficiale de către autoritățile competente ale statelor membre. De asemenea, el abilitează Comisia să adopte, prin intermediul unui act de punere în aplicare, măsurile temporare adecvate necesare pentru a limita riscurile, printre altele, pentru sănătatea umană, a animalelor și a plantelor și pentru bunăstarea animalelor, în cazul în care dispune de dovezi privind o perturbare gravă a sistemului de control al vreunui stat membru.

                     (2)

                     Criza actuală determinată de boala cauzată de noul coronavirus (COVID-19) reprezintă o provocare excepțională și fără precedent pentru capacitatea statelor membre de a efectua controale oficiale și alte activități oficiale în deplină conformitate cu legislația UE.

                     (3)

                     În ale sale „Orientări privind măsurile de gestionare a frontierelor în vederea protejării sănătății și a asigurării disponibilității mărfurilor și serviciilor esențiale” (2), Comisia a evidențiat faptul că, în situația actuală, buna funcționare a pieței unice nu ar trebui să fie afectată. În plus, este necesar ca statele membre să continue să asigure circulația mărfurilor.

                     (4)

                     În conformitate cu Regulamentul (UE) 2017/625, statele membre sunt obligate să instituie un sistem de control, compus din autorități competente desemnate să efectueze controale oficiale și alte activități oficiale. În particular, în conformitate cu articolul 5 alineatul (1) litera (e) din respectivul regulament, autoritățile competente trebuie să dispună sau să aibă acces la un număr suficient de persoane cu calificări și experiență corespunzătoare, astfel încât controalele oficiale și alte activități oficiale să poată fi efectuate efectiv și în mod eficient.

                     (5)

                     În timpul crizei actuale determinate de COVID-19, statele membre au instituit restricții semnificative de circulație pentru populațiile lor, pentru a proteja sănătatea umană.

                     (6)

                     Câteva state membre au informat Comisia că, din cauza restricțiilor de circulație, capacitatea lor de a desfășura personal adecvat pentru controale oficiale și pentru alte activități oficiale, în conformitate cu Regulamentul (UE) 2017/625, este grav afectată.

                     (7)

                     Câteva state membre au informat Comisia în mod specific cu privire la dificultățile întâmpinate în efectuarea controalelor oficiale și a altor activități oficiale care necesită prezența fizică a personalului de control. În particular, apar dificultăți în ceea ce privește examenul clinic al animalelor, anumite controale vizând produsele de origine animală, plantele și produsele vegetale și produsele alimentare și hrana de origine neanimală destinată animalelor, precum și în ceea ce privește testarea eșantioanelor în laboratoarele oficiale desemnate de statele membre.

                     (8)

                     În conformitate cu legislația UE care reglementează comerțul cu animale vii și cu materiale germinative pe piața unică, în special Directivele 64/432/CEE (3), 88/407/CEE (4), 89/556/CEE (5), 90/429/CEE (6), 91/68/CEE (7), 92/65/CEE (8), 2006/88/CE (9), 2009/156/CE (10) și 2009/158/CE (11) ale Consiliului, transporturile de animale și de materiale germinative trebuie să fie însoțite de originalele certificatelor de sănătate animală pe tot parcursul circulației lor între statele membre.

                     (9)

                     În plus, o serie de state membre au informat Comisia că în prezent nu pot fi efectuate, în conformitate cu legislația UE, controale oficiale și alte activități oficiale care să aibă drept rezultat semnarea și emiterea de certificate oficiale și de atestate oficiale originale pe suport de hârtie, care ar trebui să însoțească transporturile de animale și de materiale germinative transportate între statele membre sau care intră în Uniune.

                     (10)

                     Prin urmare, este necesar ca o alternativă la prezentarea certificatelor și atestatelor oficiale originale pe suport de hârtie să fie autorizată temporar, ținând seama de utilizarea de către utilizatorii înregistrați ai Sistemului de control al comerțului și de expertiză (TRACES), astfel cum se menționează în Regulamentul de punere în aplicare (UE) 2019/1715 al Comisiei (12), și de incapacitatea tehnică actuală a TRACES de a emite certificate electronice în conformitate cu regulamentul de punere în aplicare respectiv. Este necesar ca această alternativă să nu aducă atingere obligației operatorilor în conformitate cu Regulamentul (UE) 2017/625 de a prezenta documentele originale, atunci când acest fapt este fezabil din punct de vedere tehnic.

                     (11)

                     Având în vedere aceste circumstanțe specifice, sunt necesare măsuri pentru a se evita riscurile grave pentru sănătatea personalului autorităților competente, fără a periclita prevenirea riscurilor pentru sănătatea oamenilor, a animalelor și a plantelor determinate de animale, plante și produsele provenite de la acestea și fără a periclita prevenirea riscurilor pentru bunăstarea animalelor. În același timp, este necesar să se asigure buna funcționare a pieței unice, pe baza legislației Uniunii privind lanțul agroalimentar.

                     (12)

                     Prin urmare, este necesar ca statele membre care se confruntă cu dificultăți grave în aplicare propriilor sisteme de control existente să poată aplica măsurile temporare prevăzute în prezentul regulament, în măsura în care este necesar pentru a gestiona perturbările grave ale sistemelor lor de control. Este necesar ca statele membre să ia toate măsurile care se impun pentru a remedia cât mai curând posibil perturbările grave din sistemele lor de control.

                     (13)

                     Este necesar ca statele membre care aplică măsurile temporare prevăzute în prezentul regulament să informeze în acest sens Comisia și celelalte state membre, precum și cu privire la măsurile luate pentru a remedia dificultățile cu care se confruntă în efectuarea controalelor oficiale și a altor activități oficiale în conformitate cu Regulamentul (UE) 2017/625.

                     (14)

                     Este necesar ca prezentul regulament să fie aplicat timp de două luni, pentru a facilita planificarea și efectuarea controalelor oficiale și a altor activități oficiale în timpul crizei determinate de COVID-19. Având în vedere informațiile primite de la câteva state membre care sugerează necesitatea ca măsurile temporare să fie prevăzute imediat, este necesar ca prezentul regulament să intre în vigoare în ziua următoare datei publicării sale.

                     (15)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Prezentul regulament stabilește măsurile temporare necesare pentru a limita riscurile generalizate pentru sănătatea umană, a animalelor și a plantelor și pentru bunăstarea animalelor, pentru a contracara perturbările grave ale funcționării sistemelor de control ale statelor membre în contextul crizei determinate de COVID-19.

            Articolul 2
            Statele membre care doresc să aplice măsurile temporare prevăzute în prezentul regulament informează în acest sens Comisia și celelalte state membre, precum și cu privire la măsurile luate pentru a remedia dificultățile cu care se confruntă în efectuarea controalelor oficiale și a altor activități oficiale în conformitate cu Regulamentul (UE) 2017/625.

            Articolul 3
            Controalele oficiale și alte activități oficiale pot fi, în mod excepțional, efectuate de una sau mai multe persoane fizice autorizate în mod specific de către autoritatea competentă pe baza calificărilor, a formării profesionale și a experienței lor practice, care să fie în contact cu autoritatea competentă prin orice mijloace de comunicare disponibile și care să urmeze instrucțiunile autorității competente pentru efectuarea unor astfel de controale oficiale și alte activități oficiale. Aceste persoane trebuie să acționeze imparțial și să fie libere de orice conflict de interese în ceea ce privește controalele oficiale și alte activități oficiale pe care le efectuează.

            Articolul 4
            Controalele oficiale și alte activități oficiale vizând certificatele și atestatele oficiale pot fi efectuate, în mod excepțional, prin intermediul unui control oficial efectuat pe baza unei copii electronice a originalului acestor certificate sau atestări sau pe baza unui format electronic al certificatului sau al atestării care să fie întocmit și transmis în TRACES, cu condiția ca persoana responsabilă de prezentarea certificatului sau a atestatului oficial să prezinte autorității competente o declarație care să menționeze faptul că originalul certificatului sau al atestatului oficial va fi transmis de îndată ce este posibil din punct de vedere tehnic. Atunci când efectuează astfel de controale oficiale și de alte activități oficiale, autoritatea competentă ia în considerare riscul de neconformitate a animalelor și a produselor în cauză și antecedentele operatorilor în ceea ce privește rezultatele controalelor oficiale efectuate asupra lor și conformitatea lor cu normele menționate la articolul 1 alineatul (2) din Regulamentul (UE) 2017/625.

            Articolul 5
            În mod excepțional, controalele oficiale și alte activități oficiale pot fi efectuate:

                        (a)

                        în cazul analizelor, testelor sau diagnosticărilor care sunt efectuate de către laboratoarele oficiale, de către orice laborator desemnat în acest scop de către autoritatea competentă cu titlu temporar;

                        (b)

                        în cazul reuniunilor fizice cu operatorii și cu personalul acestora în contextul metodelor și al tehnicilor de control oficial menționate la articolul 14 din Regulamentul (UE) 2017/625, prin intermediul mijloacelor disponibile de comunicare la distanță.

            Articolul 6
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică până la 1 iunie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 martie 2020.

                  Pentru Comisie

                  Președintele

               Ursula VON DER LEYEN

            (1)  JO L 95, 7.4.2017, p. 1.

            (2)  C(2020) 1753 final din 16 martie 2020.

            (3)  Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (JO 121, 29.7.1964, p. 1977/64).

            (4)  Directiva 88/407/CEE a Consiliului din 14 iunie 1988 de stabilire a cerințelor de sănătate animală aplicabile în schimburile intracomunitare și la importul de material seminal de animale domestice din specia bovină (JO L 194, 22.7.1988, p. 10).

            (5)  Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (JO L 302, 19.10.1989, p. 1).

            (6)  Directiva 90/429/CEE a Consiliului din 26 iunie 1990 de stabilire a cerințelor de sănătate animală care se aplică schimburilor intracomunitare și importurilor de material seminal de animale domestice din specia porcină (JO L 224, 18.8.1990, p. 62).

            (7)  Directiva 91/68/CEE a Consiliului din 28 ianuarie 1991 privind condițiile de sănătate animală care reglementează schimburile intracomunitare de ovine și caprine (JO L 46, 19.2.1991, p. 19).

            (8)  Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute la punctul I din anexa A la Directiva 90/425/CEE (JO L 268, 14.9.1992, p. 54).

            (9)  Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14).

            (10)  Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (JO L 192, 23.7.2010, p. 1).

            (11)  Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (JO L 343, 22.12.2009, p. 74).

            (12)  Regulamentul de punere în aplicare (UE) 2019/1715 al Comisiei din 30 septembrie 2019 de stabilire a normelor privind funcționarea sistemului de gestionare a informațiilor pentru controalele oficiale și a componentelor sistemice ale acestuia (Regulamentul IMSOC) (JO L 261, 14.10.2019, p. 37).


title: Regulamentul de punere în aplicare (UE) 2020/975 al Comisiei din 6 iulie 2020 de autorizare a acordurilor și a deciziilor privind măsurile de stabilizare a pieței în sectorul vinicol

text:
                  7.7.2020

                  RO

                  Jurnalul Oficial al Uniunii Europene

                  L 215/13

         REGULAMENTUL DE PUNERE ÎN APLICARE (UE) 2020/975 AL COMISIEI
         din 6 iulie 2020
         de autorizare a acordurilor și a deciziilor privind măsurile de stabilizare a pieței în sectorul vinicol
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 222,
         întrucât:

                     (1)

                     Uniunea este cel mai mare producător de vin din lume. În anii de comercializare 2014/2015-2018/2019, producția medie anuală de vin a Uniunii a fost de 167,6 milioane de hectolitri. Anul de comercializare a vinului începe la data de 1 august și se încheie la data de 31 iulie a anului următor. Uniunea reprezintă 45 % din suprafețele viticole ale lumii, 65 % din producția globală de vin, 60 % din consumul de vin al lumii și 70 % din exporturile de vin către țări terțe. Țările cu cele mai mari producții de vin din Uniune sunt, în ordinea descrescătoare a volumelor produse, Italia, Franța, Spania, Germania și Portugalia.

                     (2)

                     Din cauza pandemiei de COVID-19 și a amplelor restricții de circulație a persoanelor instituite în statele membre, producătorii de struguri de vin și producătorii de vin se confruntă cu o perturbare economică ce atrage după sine dificultăți financiare și probleme de flux de numerar.

                     (3)

                     Răspândirea bolii și măsurile în vigoare au limitat și continuă să limiteze disponibilitatea forței de muncă, compromițând în special etapele de producție, prelucrare și transportare a strugurilor de vin și a vinului.

                     (4)

                     Închiderea obligatorie a restaurantelor, hotelurilor și barurilor, precum și anularea festivităților și ceremoniilor, de exemplu a nunților, a aniversărilor și a evenimentelor de afaceri, atât în Uniune, cât și în țările terțe, au oprit pentru câteva luni activitățile din industria ospitalității și din sectorul alimentației publice. În plus, activitățile turistice și cele enoturistice, cum ar fi degustările, târgurile și cumpărarea și consumul la sursă, au fost perturbate, în cea mai mare parte, în majoritatea statelor membre, începând din martie 2020.

                     (5)

                     În consecință, în cazul vinului, modelele de cerere au suferit schimbări semnificative. Cererea consumatorilor s-a orientat spre consumul de vin la domiciliu. Deși consumul la domiciliu de anumite produse vinicole a crescut, acest consum sporit nu a compensat scăderea cererii din industria ospitalității și din sectorul alimentației publice.

                     (6)

                     Închiderea restaurantelor și a altor unități din sectorul ospitalității a provocat reducerea cifrei de afaceri a producătorilor de vin. În Germania, producătorii de vin au pierdut 50 % din cifra de afaceri în primul trimestru al anului 2020 din cauza lipsei vânzărilor către restaurante. De asemenea, au scăzut cu 23 % vânzările către magazinele specializate în vinuri, care adesea comercializează vinuri de înaltă calitate. Potrivit estimărilor industriei pentru întreaga Uniune, închiderea restaurantelor, barurilor și hotelurilor, din momentul închiderii restaurantelor, la jumătatea lunii martie, și până la sfârșitul lunii mai 2020, a provocat reducerea cu 30 % a volumului de vin vândut și o scădere cu 50 % a valorii vânzărilor în comparație cu vânzările de dinainte de închidere.

                     (7)

                     În pofida recentei relaxări a anumitor măsuri, a ridicării anumitor restricții de circulație și a redeschiderii restaurantelor și a unităților din sectorul ospitalității, se preconizează că situația nu va reveni la normal în următoarele 6 luni. Restaurantele și alte unități din sectorul ospitalității vor trebui să respecte condiții de distanțare socială care limitează numărul clienților. În plus, în multe state membre, rămân în vigoare anumite restricții referitoare la dimensiunile grupurilor de persoane, inclusiv în cadrul unor evenimente private precum nunțile, unde se consumă, în mod tradițional, vin.

                     (8)

                     Se preconizează că turismul mondial va înregistra o scădere cu 70 % a cifrei de afaceri în al doilea trimestru al anului 2020, fără ca reluarea activităților turistice să fie suficientă în următoarele 6 luni pentru a compensa absența consumului în restaurante din perioada în care au fost în vigoare ample restricții de circulație.

                     (9)

                     Per ansamblu, se estimează că, în anul de comercializare 2019/2020, consumul de vin în Uniune va scădea la 108 milioane de hectolitri. Aceasta este o reducere totală cu peste 8 % a consumului în anul de comercializare 2019/2020 în comparație cu media ultimilor 5 ani de comercializare.

                     (10)

                     Exporturile către țările terțe sunt deosebit de importante pentru sectorul vinicol al Uniunii. În 2019, valoarea exporturilor a fost de 12,1 miliarde EUR. În timpul pandemiei de COVID-19, exporturile au fost afectate de dificultăți logistice, precum și de o reducere a consumului din cauza restricțiilor de circulație impuse, de asemenea, în țările terțe. Apariția pandemiei de COVID-19 în China a dus la o congestionare semnificativă a porturilor, atât în China, cât și în alte părți ale lumii, precum și la o creștere a numărului de curse suspendate, care a determinat scăderea numărului de containere, creșterea semnificativă a tarifelor și, pentru exportatori, amânarea expedierilor. În plus, exporturile de vin ale Uniunii avuseseră deja de suferit din cauza taxelor la import majorate pe care le-au impus Statele Unite în cazul anumitor importuri de vin din Uniune. Începând din octombrie 2019, Statele Unite, care constituie principala piață de export pentru vinuri a Uniunii, au impus taxe la import ad valorem de 25 % asupra importurilor de vinuri liniștite din Uniune.

                     (11)

                     Per ansamblu, se preconizează că exporturile de vin ale Uniunii spre țările terțe vor scădea cu 14 % în anul de comercializare 2019/2020, atât față de anul de comercializare precedent, cât și față de media ultimilor 5 ani de comercializare. În luna mai 2020, în comparație cu luna mai 2019, exporturile de vinuri din Franța, Italia și Spania spre țările terțe au scăzut semnificativ: exporturile de vin din Franța spre țările terțe au scăzut cu 33 % ca volum și cu 55 % ca valoare; exporturile de vin din Italia spre țările terțe au scăzut cu 22 % ca volum și cu 26 % ca valoare, iar exporturile de vin din Spania spre țările terțe au scăzut cu 63 % ca volum și cu 43 % ca valoare. În aceeași perioadă de referință, exporturile de vinuri spumante au suferit un impact deosebit de puternic. Potrivit estimărilor sectorului vinicol, în mai 2020, exporturile de Champagne spre Statele Unite și China au scăzut cu 64 % ca volum și cu 55 % ca valoare, exporturile de Prosecco spre țările terțe au scăzut cu 27 % ca volum și cu 32 % ca valoare, iar exporturile de Cava spre țările terțe au scăzut cu 40 % ca volum și ca valoare.

                     (12)

                     În plus, în prezent există volume mari de vin în depozite, dată fiind recolta excepțională din anul de comercializare 2018/2019, din care au fost produși 174,4 milioane de hectolitri, astfel că stocurile inițiale ale anului de comercializare 2019/2020 au fost cu 14 % mai mari decât cele ale anului de comercializare 2018/2019. Vinul nevândut va trebui depozitat.

                     (13)

                     Având în vedere circumstanțele de mai sus, aceste evenimente pot fi calificate drept o perioadă de dezechilibre grave ale pieței.

                     (14)

                     Pentru a ajuta viticultorii și producătorii de vin să găsească un echilibru în această perioadă de dezechilibru grav al pieței, este necesar să se permită temporar fermierilor, asociațiilor de fermieri, asociațiilor de astfel de asociații, organizațiilor de producători recunoscute, asociațiilor de organizații de producători recunoscute și organizațiilor interprofesionale recunoscute din sectorul producției de struguri de vin și de vin să încheie acorduri și să ia decizii pentru o perioadă de 6 luni. Aceste măsuri includ: (i) transformarea și prelucrarea, (ii) depozitarea, (iii) promovarea în comun, (iv) cerințe în materie de calitate și (v) planificarea temporară a producției.

                     (15)

                     Aceste acorduri și decizii ar putea include, de exemplu: (i) prelucrarea vinului în alte scopuri, de exemplu distilarea vinului în scopul producției de alcool, (ii) crearea și găsirea de capacități de depozitare pentru volumul mai mare de vin care trebuie depozitat, (iii) promovarea consumului de vin, (iv) stabilirea de comun acord a unor cerințe în materie de calitate care ar restricționa comercializarea vinurilor la cele care îndeplinesc cerințele respective și (v) măsuri de planificare în scopul reducerii volumelor în ceea ce privește recolta următoare.

                     (16)

                     Orice acord sau decizie trebuie să fie autorizat(ă) temporar, pentru o perioadă de 6 luni. Următoarea recoltă, cea a anului de comercializare 2020/2021, care începe în august 2020, și perioada pregătirilor pentru sărbătorile de sfârșit de an, când se consumă și se exportă mai ales vinurile de înaltă calitate și vinurile spumante, sunt perioadele în care se preconizează că măsurile menționate ar putea avea cel mai puternic impact.

                     (17)

                     În conformitate cu articolul 222 alineatul (1) primul paragraf din Regulamentul (UE) nr. 1308/2013, autorizația se acordă dacă aceasta nu afectează funcționarea pieței interne și dacă acordurile și deciziile vizează strict stabilizarea sectorului. Aceste condiții specifice exclud acordurile și deciziile care conduc direct sau indirect la împărțirea piețelor, la discriminarea pe criterii de naționalitate sau la fixarea prețurilor. Acordurilor și deciziilor care nu îndeplinesc condițiile respective sau care nu mai îndeplinesc aceste condiții li se aplică articolul 101 alineatul (1) din tratat.

                     (18)

                     Autorizația prevăzută în prezentul regulament trebuie să acopere teritoriul Uniunii, având în vedere că dezechilibrul grav al pieței afectează întreaga Uniune.

                     (19)

                     Pentru ca statele membre să poată evalua dacă acordurile și deciziile privind producția de struguri de vin și de vin nu aduc atingere bunei funcționări a pieței interne și vizează exclusiv stabilizarea sectorului vinului, este necesar ca autoritățile competente, inclusiv autoritățile de concurență, din statul membru care deține cea mai mare proporție din volumul estimat al producției de struguri de vin și de vin care face obiectul respectivelor acorduri sau decizii trebuie să fie informate în ceea ce privește acordurile încheiate și deciziile luate, precum și ceea ce privește volumul producției de struguri de vin și de vin și perioada de timp care fac obiectul respectivelor acorduri și decizii.

                     (20)

                     Date fiind dezechilibrul grav al pieței, necesitatea de a se ține seama de stocurile de vin existente, reducerea consumului și pierderea piețelor de export și pentru a ajuta sectorul vinicol să se redreseze în perioada în care sunt relaxate restricțiile legate de COVID-19, inclusiv până la sărbătorile de sfârșit de an și ulterior, prezentul regulament ar trebui să intre în vigoare în ziua următoare datei publicării.

                     (21)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Fără a se aduce atingere dispozițiilor de la articolul 152 alineatul (1a), de la articolul 209 alineatul (1) și de la articolul 210 alineatul (1) din Regulamentul (UE) nr. 1308/2013, fermierii, asociațiile de fermieri, asociațiile de astfel de asociații, organizațiile de producători recunoscute, asociațiile de organizații de producători recunoscute și organizațiile interprofesionale recunoscute sunt autorizate să încheie acorduri privind producția de struguri de vin și de vin și să ia decizii comune referitoare la producția de struguri de vin și de vin în ceea ce privește transformarea și prelucrarea, depozitarea, promovarea în comun, cerințele în materie de calitate și planificarea temporară a producției, pentru o perioadă de 6 luni de la data intrării în vigoare a prezentului regulament.

            Articolul 2
            Statele membre iau măsurile necesare pentru a se asigura că acordurile și deciziile menționate la articolul 1 nu aduc atingere bunei funcționări a pieței interne și vizează strict stabilizarea sectorului vinicol.

            Articolul 3
            Domeniul de aplicare geografic al prezentei autorizări este teritoriul Uniunii.

            Articolul 4

               (1)   De îndată ce sunt încheiate acordurile sau sunt luate deciziile menționate la articolul 1, fermierii, asociațiile de fermieri, asociațiile de astfel de asociații, organizațiile de producători recunoscute, asociațiile de organizații de producători recunoscute și organizațiile interprofesionale recunoscute în cauză comunică acordurile sau deciziile respective autorităților competente din statul membru care deține cea mai mare proporție din volumul estimat al producției de struguri de vin și de vin care face obiectul respectivelor acorduri sau decizii, indicând următoarele:

                           (a)

                           volumul estimat al producției de struguri de vin și de vin care face obiectul respectivelor acorduri sau decizii;

                           (b)

                           perioada de punere în aplicare preconizată.

               (2)   Cel târziu la 25 de zile după încheierea perioadei de 6 luni menționate la articolul 1, fermierii, asociațiile de fermieri, asociațiile de astfel de asociații, organizațiile de producători recunoscute, asociațiile de organizații de producători recunoscute și organizațiile interprofesionale recunoscute în cauză comunică autorităților competente menționate la alineatul (1) din prezentul articol volumul producției de struguri de vin și de vin care a făcut efectiv obiectul respectivelor acorduri sau decizii.

               (3)   În conformitate cu Regulamentul de punere în aplicare (UE) 2017/1185 al Comisiei (2), statele membre notifică Comisiei următoarele:

                           (a)

                           în termen de cel mult 5 zile de la încheierea fiecărei perioade de 1 lună, acordurile și deciziile care le sunt comunicate în conformitate cu alineatul (1) în perioada respectivă;

                           (b)

                           cel târziu la 30 de zile după încheierea perioadei de 6 luni menționate la articolul 1, o prezentare generală a acordurilor și deciziilor puse în aplicare în perioada respectivă.

            Articolul 5
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 iulie 2020.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 671.

            (2)  Regulamentul de punere în aplicare (UE) 2017/1185 al Comisiei din 20 aprilie 2017 de stabilire a normelor de aplicare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie ale informațiilor și documentelor, precum și de modificare și abrogare a mai multor regulamente ale Comisiei (JO L 171, 4.7.2017, p. 113).


title: Regulamentul de punere în aplicare (UE) 2020/1061 al Comisiei din 13 iulie 2020 de aprobare a unor modificări ale caietului de sarcini al unei indicații geografice protejate [„Dealurile Sătmarului” (IGP)]

text:
                  20.7.2020

                  RO

                  Jurnalul Oficial al Uniunii Europene

                  L 232/42

         REGULAMENTUL DE PUNERE ÎN APLICARE (UE) 2020/1061 AL COMISIEI
         din 13 iulie 2020
         de aprobare a unor modificări ale caietului de sarcini al unei indicații geografice protejate [„Dealurile Sătmarului” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     Comisia a examinat cererea de aprobare a unor modificări ale caietului de sarcini al indicației geografice protejate „Dealurile Sătmarului”, depusă de România în temeiul articolului 105 din Regulamentul (UE) nr. 1308/2013.

                     (2)

                     În conformitate cu articolul 97 alineatul (3) din Regulamentul (UE) nr. 1308/2013, Comisia a publicat cererea de aprobare a modificărilor aduse caietului de sarcini în Jurnalul Oficial al Uniunii Europene (2).

                     (3)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (4)

                     Prin urmare, modificările caietului de sarcini ar trebui aprobate în conformitate cu articolul 99 din Regulamentul (UE) nr. 1308/2013.

                     (5)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se aprobă modificările aduse caietului de sarcini publicat în Jurnalul Oficial al Uniunii Europene cu privire la denumirea „Dealurile Sătmarului” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 iulie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 347, 20.12.2013, p. 671.

            (2)  JO C 100, 27.3.2020, p. 6.